༄། །སྙན་བརྒྱུད་ལས་བར་རླུང་ཁྲིད་ཀྱི་ཡང་གསལ་ཟུང་འཇུག་རྡོ་རྗེའི་འབྲས་བུ་
མྱུར་འགྲུབ་བཞུགས་སོ།།
དཀོན་མཆོག་རྩ་གསུམ་རྒྱ་མཚོའི་སྤྱི་གཟུགས་ཁྱབ་བདག་དཔལ་ལྡན་བླ་མ་དམ་པ་དང་དབྱེར་མ་མཆིས་པའི་སློབ་དཔོན་ཆེན་པོ་པདྨ་ཐོད་ཕྲེང་རྩལ་ལ་ཕྱག་འཚལ་ལོ། །རྒྱུད་སྡེ་རིན་པོ་ཆེ་ཀུན་གྱི་ཟབ་པའི་མཐར་ཐུག་དཔལ་དུས་ཀྱི་འཁོར་ལོའི་རྫོགས་རིམ་རྡོ་རྗེ་གསུམ་གྱི་བསྙེན་སྒྲུབ་ཅེས་བྱ་བ་མཆོག་གི་གྲུབ་ཐོབ་ཆེན་པོ་ཨོ་རྒྱན་པ་རིན་ཆེན་དཔལ་ལ། དུས་གསུམ་རྒྱལ་བ་བསྐྱེད་ཡུམ་རྡོ་རྗེ་ཡན་ལག་མས་དངོས་སུ་སྩལ་བ་དང་། དེའི་སྙིང་པོ་ལས་ཀྱང་ཡང་སྙིང་དུ་གྱུར་པ་བར་རླུང་གི་ཁྲིད་ཟབ་མོའི་གཞུང་བདག་ཅག་གི་སྐྱབས་གནས་རྡོ་རྗེ་འཆང་དངོས་ཡར་འཕེལ་དབང་པོའི་ཞལ་སྔ་ནས་ཀྱིས་རྩ་བའི་བསྙེན་སྒྲུབ་དགོངས་གསལ་རེག་ཟིག་བརྒྱུད་པའི་བླ་མ་སངས་རྒྱས་ཕྲེང་བའི་གསུང་རྒྱུན་དྲི་མ་མེད་པ་ཆེས་བླ་ན་མ་མཆིས་པ་ཞིག་བྲི་བར་བྱའོ། །དེ་ལ་ཆོས་བདག་རྣམས་ཀྱིས་གནང་བ་སྦྱིན་ཅིང་། སྐྱབས་ཡུལ་ཡོངས་ཀྱིས་བྱིན་གྱིས་བརླབས་པར་མཛད་དུ་གསོལ། དེའི་ས་བཅད་ལ་སོགས་ནི་གཞུང་དུ་གསལ། བར་རླུང་རྡོ་རྗེ་རྒྱ་གྲམ་ནི། ཐོག་མར་ལུས་གནད་གཞུང་བཞིན་ལས། སྔོན་དུ་རླུང་གེགས་སེལ་བའི་ཕྱིར་འབུད་པ་དགུ་ཕྲུགས། དེ་ནས་རླུང་རྩོལ་མེད་ཀྱིས་འཇམ་པོས་རྒྱབ་ཚིག་ལ་གཞར་ནས་ཡུམ་ཆེན་མོ་སྟེ་ལྟེ་འོག་གསུམ་མདོར་མནན། སྲིན་ཞལ་གཡས་གཡོན་ཐང་ཙམ་རེ་དང་། དེ་རྗེས་དབུས་ནས་ཚུམ་བྱས་ལ་ཤ་ཐེམ་བྱ། །རྟིང་པ་གཡོན་པས་གསང་རྩ་མནན། རྐང་སེམས་སྐྱིལ། དེ་ནས་རླུང་རྩོལ་མེད་རང་བབ་དེའི་སྟེང་ནས། བར་རླུང་དེ་སྤུ་དཀར་ནག་མཚམས་སུ་འཕུལ། དེ་ནས་ཡར་ཁོང་འདྲེན་བྱས་པའི་བར་རླུང་ཐད་དཀར་བརྒྱང་བ་ལ་གཡོ་འགུལ་མེད་པར་ལྟེ་སྣར་འཕུལ། དེ་ནས་གོང་བཞིན་ཕོ་བའི་གཡས་གཡོན་དུ་འཕུལ། དེ་ནས་ལྟེ་ཟུར་གཡས་གཡོན་རྒྱབ་སོགས་སུ་འཕུལ་བ་ནི་གནད་ཀྱི་དམ་པའོ། །རྒྱ་མཚོ་བཅོམ་བྱེད་ནི་ཡུམ་ཆེན་མོ་སྟེ་ལྟེ་འོག་གི་ཨ་ཐུང་གནས་པའི་མིང་ཡིན་ལ། སུམ་མདོའི་བར་རླུང་དེ་ཉིད་གོང་བཞིན་མ་ཤོར་བའི་ངོས། ཕོ་བར་ཁོང་འདྲེན་གྱིས་དྲངས་ལ། ཡུམ་ཆེན་རང་གནས་སུ་རང་སར་གཞིལ་ཏེ་བར་རླུང་འཛིན་པའོ། །རྡོ་རྗེ་ཐོག་འབེབས་ནི། བདེ་རླུང་སྟེ་མདུན་རླུང་གྱེན་དུ་དྲངས་པ་ཡིན་ལ་རྡོ་རྗེའི་ལམ་ནས་རླུང་ཕོ་བར་གོང་བཞིན་དྲངས། སུམ་མདོ་ཡུམ་ཆེན་གནས་སུ་བར་རླུང་གཞིལ་ཏེ་འཛིན། དྲོད་རླུང་ནི་རྒྱབ་རླུང་ཡིན་ལ། སྲིན་ལམ་ནས་ཕོ་བར་བར་རླུང་མ་ཤོར་བར་ཁོང་འདྲེན་བྱས་ལ་རང་སར་གཞིལ། གསང་རླུང་རྩ་ཐེམ་རྒྱག་པའི་གཤང་ལྕིའི་བར་ནས་གོང་བཞིན་ཕོ་བར་འདྲེན་ལ་གཞིལ་བའོ། །ཐལ་སྦྱར་ནི། བར་རླུང་གིས་སྟེང་འོག་སྒོ་གཉིས་ཀར་ཆ་མཉམ་དུ་འཕུལ་བའོ། །
ཁུག་པ་རིང་པོ་ནི། གོང་གི་རླུང་གནད་དེ་རྣམས་ཡང་ཡང་བསྐྱར་ཏེ་ཉམས་སུ་ལེན་པའོ། །སྤྱི་ཁྱབ་ཀྱི་གནད་ནི། བར་རླུང་དེ་རྣམས་འཛིན་པ་དམའ་བ་དང་། མདུན་རླུང་འཕུལ་དྲག་ན་ཁམས་མི་ཟིན་ཆུ་ཁ་སྙི། མཐོ་ན་སྙིང་རླུང་སྟོད་གེགས་འཇུག ལྟེ་འོག་སོར་བཞིར་དམིགས་པ་གཏད་ནས་གཞན་དུ་མ་ཡེངས་པར་འཛིན། དྲོད་སྐྱེ་བའི་རླུང་སྲིན་པོའི་རྒྱབ་ཡིན་པས་སྲིན་ཞལ་འབྱེད་འཛུམ་མང་དུ་བྱས་ནས། ལྟེ་འོག་རྩ་གསུམ་འདུས་པའི་ཨ་ཤད་བསྐུལ་ནས་འབར་བ་ལ་སེམས་གཏད། བར་རླུང་རྩོལ་མེད་ཟིན་པས་དྲོད་མི་རྟོག་པ་སྐྱེ་བའི་གནད། དེ་ཡང་གཞང་ཁ་སྲིན་པོའི་རླུང་གི་གནད་ཟླ་གམ། སུམ་མདོ་མེའི་གནས་ཏེ་ཡུམ་ཆེན་མོ་དང་དོན་གཅིག་ཨ་ཤད་སྦར་བ་ཡིན། དེ་བས་མཐོ་ན་ལྟེ་བ་ཆུ་ཡི་དཀྱིལ་འཁོར་ཡིན་པས་དྲོད་མི་སྐྱེ། སུམ་མདོར་བར་རླུང་བཟུང་བ་མ་ཤོར་བའི་སྟེང་ནས་རླུང་སྤོ་བ་ཡིན་ནོ། །སྲིན་པོ་འཆིང་བྱེད་ཀྱི་གདམས་པ་གཉིས་ཀྱི་དང་པོ་འབྱེད་འཛུམ་ནི། འོག་སྒོ་གཉིས་མཉམ་དུ་ཐུར་དུ་འབྱེད་ཅིང་། ཡང་གྱེན་དུ་དྲག་པོ་བཙུམ་པ་ཡིན། གྲུ་ཞུད་ནི་རྒྱབ་རླུང་གྱེན་དུ་འཐེན་དུས་མདུན་རླུང་ཐུར་དུ་འཕུལ། མདུན་རླུང་གྱེན་དུ་འཐེན་དུས་རྒྱབ་རླུང་ཐུར་དུ་འཕུལ་བའོ། །
རྩ་གསུམ་འཆིང་བྱེད་ནི། དྲི་ཆེན་དྲི་ཆུ་ཞུ་བ་སྟེ་རོ་རྐྱང་དབུ་མ་གསུམ་གྱི་རྩ་ཡིན། དེ་དག་འཆི་བ་ནི། ལུས་གནད་གོང་བཞིན་ལ། ཅུང་ཟད་དགྱེ་ཙམ་བྱས་ལ་བར་རླུང་མ་ཤོར་བ་དེ་ཉིད་ཁོང་གནོན་གྱིས་སྤུ་དཀར་ནག་མཚམས་སུ་འཕུལ་བ་བདེ་རླུང་། ལུས་ཅུང་ཟད་སྒུར་ལ་བར་རླུང་མ་ཤོར་བར་སྲིན་པོར་འཕུལ་བ་དྲོད་རླུང་། ལུས་གནད་ཐད་ཀར་བསྲང་ལ་ནོར་བུའི་གསང་རྩ་སྟེ་གཤང་ལྕིའི་བར་ལ་འཕུལ་བ་གསང་རླུང་ངོ་། །ཡན་ལག་བསྡམ་བྱེད་ཀྱི་འཁྲུལ་འཁོར་ནི་གཞུང་གསལ་ལྟར་རོ། །བསྒྲུབ་པ་ནི་གཞུང་ལས་རང་ལུས་དབུ་མའི་ཤོག་དྲིལ་དུ་ཞལ་འཕང་ལྟར་དེར་གསལ་ཞིང་། དེའི་ལག་ལེན་འཁྲུག་སྡེབས་དང་ཞིབ་ཆ་ནི། དང་པོ་ནི་སེམས་བསྐྱེད་རང་ཉིད་ལྷར་གསལ་བ། ཡིད་འགྲོ་བའི་ན་ཆུང་ཡུམ་དུ་བསྒོམ་པ་མཁའ་གསང་བྱིན་རླབས་སོགས་ལས་སྦྱོར་ལྟར་ནས་སྙིང་པོ་ཡེ་ཤེས་ཀྱི་སྟོབས་དང་བཅས་ལག་པའི་ཆུ་སྐྱེས་ཀྱིས་རྡོ་རྗེ་དལ་བུར་གསོར་ཐིག་ལེ་བྱང་ཆུབ་ཀྱི་སེམས་སྤྱི་བོའི་ཧཾ་ལས་རྩ་འཁོར་བཞི་རིམ་པར་བརྒྱུད་ནས་དགའ་བ་བཞིའི་རིམ་པས་ངོས་འཛིན་ཏེ་ཉམས་དང་བསྟུན་པའི་གསོར་ཚོད་བྱ། བྱང་སེམས་གསང་གནས་སུ་བྱོན་པ་བདེ་བ་ཆེན་པོ་སྐྱེས་པའི་ཚེའམ། ལས་དང་པོ་པ་ཞིག་ན་དེ་གོང་ཙམ་ནས་ཏེ། རང་གི་སྦྱངས་སྟོབས་དང་བསྟུན། གང་ལྟར་བཟུང་བ་ནི་ལུས་གནད་རྐང་པ་སེམས་སྐྱིལ་ཤིག་གེ་བྱས་ལ། ལག་གཉིས་རྡོ་རྗེ་ཁུ་ཚུར་ཐུར་དུ་འཕུལ། དཔུང་པ་གཉིས་ཡར་འཐེན། མགོ་བོ་ཡར་འཐེན། སྐེད་པ་དགྱེ་ལྡེམ་བཏང་ལ་ཚང་ར་ཕྱིན་བཀན། རྐང་པ་གཡས་པའི་གཏིང་པས་གསང་རྩ་དྲག་ཏུ་ལྟེམ། རླུང་གནད་བར་རླུང་གསང་གནས་སུ་འཕུལ་ལ། སྟོད་རླུང་གྱེན་ལ་ཐོབ་ཚད་འཐེན་པ་དེ་བཞིན་ཡུན་ཟི་ཐོམ་པ་མ་བྱུང་བར་དུའོ། །འདི་མཚམས་འོག་གི་འཛིན་འགྲེམ་གྱི་གདམས་པ་གཅིག་དྲིལ་དེ་བཞིན་བྱ་བ་ཡིན་ཏེ་བདེ་རླུང་གསང་གནས་སུ་འཕུལ་ཞིང་དྲོད་རླུང་གྱེན་དུ་འཐེན་པ་གཉིས་དུས་གཅིག་ཏུ་སྤྲུག་ལ། ལས་ལ་རྡོ་རྗེ་ཁུ་ཚུར་ཐུར་དུ་འཕུལ། དེ་བཞིན་ཡུན་བདེ་བ་མ་ཡལ་བར་དུ་བྱ། དེ་ནས་ལག་གཉིས་བརླ་ཡི་སྟེང་དུ་མནན་ནས་བདེ་རླུང་གྱེན་དུ་འཐེན་པ་དང་། དྲོད་རླུང་ཐུར་དུ་འཕུལ་བ་གཉིས་དུས་གཅིག་ཏུ་དྲག་ཏུ་བྱེད། ཡུན་ཟི་ཐོམ་མེ་བ་མ་བྱུང་བར་དུ་བྱ། དེ་ནས་གསང་བ་མ་ནིང་གི་རླུང་ཐོབ་ཚད་བརྒྱངས་ནས་འོག་སྒོ་འབྱེད་འཛུམ་བརྒྱ་ཕྲག་ཙམ་བྱེད། དེ་ལྟར་གོང་འོག་རིམ་པ་དེ་དག་ནི་འཛིན་འགྲེམ་གེགས་སེལ་གཅིག་དྲིལ་ལྟ་བུས་གནད་ཕུན་སུམ་ཚོགས་པ་དང་། ཁྱད་པར་དྭངས་སྙིགས་འབྱེད་པའི་རླུང་གནད་གཞན་ལ་མེད་པའི་ཁྱད་ཆོས་ཕུལ་དུ་བྱུང་བ་ཡིན་པར་འདུག དེ་ནས་ཡར་བཟློག་འདྲེན་པའི་མན་ངག་ནི། ལག་གཉིས་རྡོ་རྗེ་ཁུ་ཚུར་པུས་མོའི་སྟེང་དུ་ཕབ་ལ་བར་རླུང་མཉམ་པའི་སྟེང་ནས། ངག་ཏུ་ཡཾ་ཞེས་བརྗོད་དེ། རྡོ་རྗེ་ནོར་བུའི་རྩེ་མོར་ཐིག་ལེ་རྣམས་གསང་གནས་ནས་རྩ་འཁོར་དབུས་སུ་བྱོན་པར་བསྒོམ། རྃ་ལྃ་བྃ་ཞེས་གསང་གནས་ནས་བར་རླུང་ལྟེ་བ་དང་སྙིང་ཁ་ཡན་ཆད་བརྒྱངས་ནས་རྩ་འཁོར་རྣམས་ཐིག་ལེས་གང་བར་བསྒོམ་པའོ། །ཀྵེཾ་ཀྵེཾ་ཅེས་ལྕེ་རྐན་ལ་སྦྱར་ལ་བདེ་རླུང་ཡར་འཐེན། གྲོད་པ་སྒལ་པ་ལ་སྦྱར། དྲོད་རླུང་ཐུར་དུ་འཕུལ། ལུས་གནད་དེ་ཉིད་སྟེང་ནས་བྱང་སེམས་རྣམས་གསང་གནས་ནས་དབུ་མའི་ནང་ནས་ཧཱུྃ་རིང་ལན་གསུམ་དྲངས་ནས་སྤྱི་བོའི་རྩ་འཁོར་དུ་དྲངས། དེ་རྣམས་ནི་འདྲེན་པའི་གནད་ཟབ་མོའོ། །དེ་ནས་རླུང་བུམ་པ་ཅན་བཟུང་དཔུང་པ་གཉིས་རྒྱབ་མདུན་དུ་ལན་མང་དུ་བསྐོར་ལུས་ཆ་ཐམས་ཅད་ལྷོད་ནས་རྟའི་ལུས་སྤྲུག་ལྟར་ལུས་སི་ལི་ལི་དྲག་ཏུ་སྤྲུག་བཞིན་བྱང་སེམས་རྩ་གནས་དང་བ་སྤུའི་བུ་ག་ཐམས་ཅད་ཁྱབ་པར་བསྒོམ་པ་ནི་བཀྲམ་པའི་གནད་དོ། །དེ་ལྟར་ཉམས་སུ་བླངས་པས་ཁྱབ་བདག་ཀུན་གྱི་དཔལ་དུ་འགྱུར་བའི་ཡོན་ཏན་ཐོབ་པར་བྱེད་དོ། །ལས་སྦྱོར་ནི་སྔོན་འགྲོ་དངོས་གཞི་གཉིས་ཀྱི་སྔོན་འགྲོ་གཞན་གྱིས་རིགས་འདྲེས་གསུངས་པ་ལྟར་དང་། དངོས་གཞི་ནི། དབེན་པའི་གནས་སུ་མཚན་ཉིད་དང་ལྡན་པའི་རིག་མ་དང་ལྷན་ཅིག་ཏུ་འཁོད་ནས་འདོད་ཡོན་ལྔ་ལ་རྩལ་སྦྱངས་ཞིང་ལམ་དུ་འཁྱེར་བ་སོགས་བྱ། དེ་ནས་བདག་དང་ཕྱག་རྒྱ་གཉིས་ཀའི་ལུས་ལྷ། ངག་སྔགས། ཡིད་བདེ་སྟོང་ལྷན་སྐྱེས་ཀྱི་ཡེ་ཤེས་དྲན་པར་བྱེད། དེ་ནི་ལུས་ངག་ཡིད་གསུམ་སྐུ་གསུང་ཐུགས་བསྐྱེད་པའོ། །གཉིས་ཀའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ལྟེ་བར་སྭཱ། གསང་བར་ཨ། བརླ་གཉིས་ལ་ཧའོ། །ཡུམ་གྱི་མཁའ་ཨ་ལས་པདྨ་དམར་པོ་འདབ་མ་བརྒྱད་པ་ཟེའུ་འབྲུ་ཨས་མཚན་པ། ཡབ་ཀྱི་གསང་བ་ཧཱུྃ་ལས་རྡོ་རྗེ་སྔོན་པོ་རྩེ་ལྔ་པའི་ལྟེ་བ་ཧཱུྃ་གིས་མཚན་པ་གཉིས་ཀྱི་བུ་ག་ཕཊ྄་དམར་ནག་མགོ་བོ་ཕྱིར་བསྟན་པས་བཀག་པར་སྒོམ་པ་ནི། གནས་དྲུག་མཁའ་གསང་བྱིན་གྱིས་རླབས་པའོ། །གཉིས་ཀའི་ཐུགས་ཀའི་ས་བོན་ལས་འོད་ཟེར་འཕྲོས་རང་འདྲའི་ཡེ་ཤེས་སེམས་དཔའ་སྤྱན་དྲངས། དམ་ཚིག་པ་ལ་བཞུགས་པའི་ཐུགས་བསྐུལ་བའོ། །སླར་ཡང་ཐུགས་ཀའི་ས་བོན་ལས་འོད་འཕྲོས་རིགས་ལྔའི་ལྷ་ཚོགས་སྤྱན་དྲངས། དེ་བཞིན་གཤེགས་པ་རྣམས་ཀྱིས་བདག་ལ་དབང་བསྐུར་དུ་གསོལ་ཞེས་གསོལ་བ་བཏབ་པས་དེ་བཞིན་གཤེགས་པ་རྣམས་ཀྱིས་དབང་བསྐུར། གནས་སྐབས་བཞིའི་སྒྲིབ་པ་བཞི་སྦྱངས་དགའ་བཞིའི་ཉམས་མྱོང་རྒྱུད་ལ་སྐྱེས་སྐུ་བཞིའི་སྐལ་བ་ཅན་དུ་བྱས་པ་ནི་དབང་བསྐུར་བའོ། །ཡེ་ཤེས་ཀྱི་ཆུ་རྒྱུན་གྱེན་དུ་ལུད་པ་ལས་རིགས་ཀྱི་བདག་པོས་དབུ་བརྒྱན་པར་བསམ་པ་ནི་རྒྱས་གདབ་པའོ། །སླར་ཡང་དམ་ཡེ་དབྱེར་མེད་ཀྱི་སྐུ་གསུང་ཐུགས་བྱིན་གྱིས་བརླབས་པ་གསལ་བཏབ་དེ་ནས་གཞན་ལུས་ཤོག་དྲིལ་དུ་གསུངས་པ་ལྟར་ལུས་གནད་ངེས་པ་མེད་པ་དང་། ཡོད་པ་གཉིས་ལས་གང་རིགས་བགྱིས་ཏེ། ཨེ་ཝཾ་མཉམ་པར་སྦྱར་ནས་བསྲུབ་པའི་སྦྱོར་བས་བྱང་སེམས་དབབ་ཅིང་དགའ་བཞིའི་ཡེ་ཤེས་ངོས་བཟུང་། མཐར་ཁམས་བྱང་ཆུབ་སེམས་ཀྱི་བདེ་བ་ཆེན་པོའི་རང་བཞིན་གསང་གནས་སུ་བྱོན་ཡབ་ཡུམ་གཉིས་ཀའི་བདེ་བ་དུས་གཅིག་ལ་མཉམ་པའི་ཚེ་ལུས་དང་ངག་དང་ཐིག་ལེ་དང་སེམས་མ་ནིང་གི་ངོ་བོར་མཉམ་པར་འཇོག་པ་ཤོག་དྲིལ་དུ་གསལ་བ་ལྟར་བྱ། དེ་ནས་བཟུང་བ་འཛིན་འགྲེམ་གཅིག་དྲིལ་གེགས་སེལ་དྭངས་སྙིགས་འབྱེད་པས། བཟློག་འགྲེམ་བཀྲམ་པ་སོགས་རང་ལུས་ལྟར་དང་། མཐར་དགེ་བ་རྫོགས་པའི་བྱང་ཆུབ་ཆེན་པོར་བསྔོ་བ་སོགས་བྱའོ། །ཀུན་ལ་དགོས་པའི་འཁྲུལ་འཁོར་ནི་མཐོང་རྒྱུད་ལྟར་བསླབ་བོ། །དེ་ལྟར་ཉམས་སུ་བླང་ན་གནས་སྐབས་ཡོན་ཏན་ཕུན་སུམ་ཚོགས་པ་རྣམས་དང་། མཐར་ཐུག་ཟུང་འཇུག་རྡོ་རྗེ་འཆང་གི་སྐུ་འགྲུབ་པའི་འབྲས་བུའོ། །དེ་ལྟར་ཟབ་མོ་རྡོ་རྗེ་གསུམ་གྱི་བསྙེན་སྒྲུབ་ཀྱི་ཡང་སྙིང་བར་རླུང་གི་ཁྲིད་ཀྱི་བསྙེན་སྒྲུབ་ལས་སྦྱོར་ཞལ་ཤེས་ཀྱི་སྐོར་སྔོན་ཆད་བླ་མ་བརྒྱུད་པ་ན་རིམ་གྱི་ཞལ་ཤེས་སྙན་དུ་བརྒྱུད་པ་འབའ་ཞིག་ལས་ཡི་གེའི་རིས་སུ་བཏབ་ཆོག་མ་ཡིན་པའི་བཀའ་རྒྱ་ཅན་དུ་མཆིས་ཀྱང་། ལམ་ཁྲིད་དངོས་བཤད་པས་ཡུལ་དུས་གནས་སྐབས་སྟབས་སུ་མ་བདེ་བས་ན་ཟིན་བྲིས་སུ་བཏབ་པ་ཡིན་པ་འདི་བཞིན་རང་གིས་དུས་རྣམས་ཀུན་ཏུ་ཉམས་སུ་བསྟར་བ་གལ་ཆེ་ལ། དེ་ལས་གཞན་པའི་གཞན་ལ་སྒྲོག་སྟོན་སོགས་བྱས་ཚེ་ཤིན་ཏུ་མི་རུང་བས་གསང་རྒྱ་དམ་པ་གལ་ཆེ། འདི་ལ་བདག་གི་ཞལ་རྒྱུན་ཟབ་མོ་ཆད་ན་འཕངས་པར་སེམས་ནས་ཟིན་ཐོ་གསལ་རྒྱས་ཤིག་བཏབ་ན་སྙམ་སྟེ། བླ་མ་མཁའ་འགྲོ་ལ་གསོལ་བ་བཏབ་ཀྱང་བཀའ་ཡིས་རྗེས་སུ་མ་གནང་བས་ཞིབ་པར་བྲི་བའི་སྐབས་མ་དབྱེ། ཉམས་ལེན་གྱི་སྐོར་ཚང་ཙམ་ཉིད་དུ་ཡོད་པ་འདི་བཞིན་རེ་ཞིག་བལྟ་ཁྱད་ཀྱིས་དངོས་འཇོག་དང་། རང་ཡིད་མི་བརྗེད་པའི་གཟུངས་སུ་གཏམ་གྲུབ་ནས་ཡི་གེ་རང་འཇོག་པ་མི་འགབ་འདུག་པས། མི་མངོན་པར་སྦ་བའམ་དམིགས་མེད་དུ་སྦྱང་བ་གང་རིགས་མཛོད། འདི་ལྟར་བྲིས་པའི་དགེ་བ་དང་འཁོར་འདས་དུས་གསུམ་དགེ་བ་ཡོངས་རྫོགས་བགྱིད་པའི་མཐུ་ཆེན་པོས་འགྲོ་བ་མཐའ་དག་བདེ་བའི་ཡེ་ཤེས་ཀྱི་སྐུ་ཐོབ་པར་གྱུར་ཅིག །དགེའོ།། །།